Konflikten mellem flyveledere i Københavns Lufthavn og deres arbejdsgiver Naviair får nu også konsekvenser for Aalborg Lufthavn.

Flyvelederne i Københavns Lufthavn har været i konflikt om specielt antallet af vagter i et godt stykke tid nu, og derfor ønsker den administrerende direktør i Københavns Lufthavn, at transportministeren går ind i sagen. Det skriver TV2 . Tirsdag fortæller lufthavnsdirektør i Aalborg Lufthavn, Niels Hemmingsen, at også han har skrevet under på et brev til ministeren. - Vi har en 16-20 afgange dagligt fra Aalborg til København, og tilsvarende den anden vej. Er der aflysninger eller forsinkelser på den del af trafikken, så bliver vi også påvirket af det, fortæller Niels Hemmingsen. Vil ikke blande sig Lufthavnsdirektøren fortæller, at de nu går ind i sagen for at sætte endnu mere fokus på problemet. Han ønsker ikke, at konflikten skal påvirke de nordjyske rejsende, mere end det allerede gør. Indtil videre har transportministeren afvist at blande sig i sagen. - Det er en sag mellem arbejdsmarkedets parter, og spørgsmål om løn og ansættelsesvilkår bør klares i overenskomstforhandlingerne, som er næste år. Sådan lyder det i et skriftligt svar fra Thomas Danielsen til TV2 . Med sin underskrift forsøger Niels Hemmingsen at lægge pres på, hvor han kan. - Nu har vi set gentagende gange, at der er blevet holdt møder og forhandlinger, hvor der ingen løsninger kommer ud af det. Og nu begynder tidsfristen frem mod sommer at blive ret, ret kort, så nu kræver det øjeblikkelig handling for at mindske de gener, der måtte komme, siger han og fortsætter: - I sidste instans kan det jo betyde, at flyselskaber kigger på at flytte ting til andre steder, og det kommer til at påvirke så mange dele. Mulig løsning for sommertrafikken Hvad er det for en højsæson, I ser ind i, hvis det her ikke bliver løst? - Vi ser ind i daglige ændringer og justeringer, måske sågar aflysninger. Vi har en stor del af trafikken, der er københavner-fokuseret, med turister og pendlere, der dagligt skal den ene og den anden vej. Vi kender ikke omfanget endnu, men det bliver udfordrende, lyder det fra Niels Hemmingsen. - Det er utroligt vigtigt, at det her bliver løst hurtigst muligt. Tirsdag eftermiddag, efter interviewet med Aalborg Lufthavns direktør, kom der i en pressemeddelelse fra netop Naviair en mulig løsning på problemet. De skriver, at planen er at flytte flyveledere fra Roskilde Lufthavn til Københavns Lufthavn i sommermånederne, og at denne løsning skulle kunne afvikle trafikken i Københavns Lufthavn "uden store forsinkelser og uden brug af ekstravagter for flyvelederne". Hvordan flyvelederne selv og deres fagforening, Datca, reagerer på den løsning vides endnu ikke.